b"\n_START_ARTICLE_\nSant Bartomeu de Covildases\n_START_SECTION_\nDescripci\xc3\xb3\n_START_PARAGRAPH_\nL'esgl\xc3\xa9sia de Sant Bartomeu de Covildases es troba a 1150 m d'altitud, a\xc3\xafllada enmig d'un prat, vora el Puigsacalm. \xc3\x89s una esglesiola rom\xc3\xa0nica, bastida al segle XI o XII, d'una nau amb absis semicircular amb dues finestres de doble esqueixada i decoraci\xc3\xb3 d'arcuacions entre lesenes. T\xc3\xa9 volta de can\xc3\xb3 refor\xc3\xa7ada amb un arc toral refeta despr\xc3\xa9s dels terratr\xc3\xa8mols del segle XV. T\xc3\xa9 la porta a migdia formada per dovelles grosses d'\xc3\xa8poca m\xc3\xa9s tardana. Entre la porta i l'absis hi ha el cos afegit de la sagristia. L'arc presbiteral sobresurt a l'exterior en paral\xc2\xb7lel amb el campanar d'espadanya de dues obertures del mur de ponent.\n_START_SECTION_\nHist\xc3\xb2ria\n_START_PARAGRAPH_\nDocumentada des del 1123, el terratr\xc3\xa8mol del 1425 li f\xc3\xa9u malb\xc3\xa9 la volta, que fou reparada provisionalment al 1430, i definitivament el 1548. Aquest mateix any fou reconstru\xc3\xaft, en tot o en part, el mur campanar de ponent i el portal. El 1782 li fou afegida la sagristia._NEWLINE_No t\xc3\xa9 culte des de l'any 1936."